**ОПШТИ СТАНДАРДИ ПОСТИГНУЋА ЗА МАТЕРЊИ ЈЕЗИК ЗА КРАЈ ПРВОГ ЦИКЛУСА ОСНОВНОГ ОБРАЗОВАЊА И ВАСПИТАЊА**

**АЛБАНСКИ ЈЕЗИК**

**GJUHA SHQIPE**

**Kompetenca e përgjithshme lëndore**

Nxënësi zbaton dituritë themelore për Gjuhën Shqipe dhe parimet themelore të interpretimit të veprave letrare; zotëron veprimet bazike gjuhësore të dëgjuarit, të folurit, të lexuarit, të shkruarit dhe zotëron dituritë gjuhësore të gjuhës standarde shqipe; krijon tekste të shkruara dhe të folura me përmbajtje, strukturë dhe dedikime të ndryshme; zgjedh tekste letrare nga letërsia kombëtare dhe botërore, të përshtatur me moshën për lexim të pavarur; e don dhe kultivon gjuhën shqipe dhe mbështet nevojën e ruajtjes së dialekteve të gjuhës shqipe; i din dhe shfrytëzon mediat bashkëkohore.

**Niveli themelor**

Përdor në të folur gjuhën standarde shqipe. Dëgjon bashkëbiseduesin, dhe i njeh rregullat themelore të udhëheqjes së bisedave. Përpilon tekst të shkurtë të shkruar apo të shprehur me gojë me strukturë të thjeshtë. Zotëron me teknikën themelore të lexuarit dhe e kupton atë që e lexon. Përgjigjet në pyetjet e thjeshta lidhur me tekstin e lexuar. Gjen informata nga teksti.

Dallon gjuhën standarde shqipe nga dialektet. Dallon gjuhën e urrejtjes si dukuri negative. Zbaton normën e gjuhës standarde shqipe lidhur me tingujt, format e fjalëve dhe llojet e fjalive. Në formë të drejtë i përdor fjalët nga teksti mësimor, lektyra dhe komunikimi ditor.

Është në gjendje t'i paraqes autorët e veprave nga programi obligativ shkollor. Dallon letërsinë gojore (popullore) nga letërsia e autorëve. Vëren elementet themelore në strukturën e tekstit letrar nga lektyra shkollore obligative. Paraqet përshtypjet e veta për tekstin e lexuar. Njeh dhe dallon llojet themelore të mediave.

**Niveli mesatar**

Flet gjuhën shqipe standarde. Formëson mendimin e vet dhe e paraqet publikisht. Harton tekst të shkruar apo të shprehur me gojë me strukturë të thjeshtë. Zotëron teknikën e të lexuarit dhe e kupton atë që e lexon. Për qëllime të ndryshme lexon dhe interpreton tekste më të thjeshta letrare dhe joletrare. Paraqet qëndrimin e vet për tekstin që e lexon.

Dallon tingujt, format dhe llojet e fjalëve të gjuhës standarde shqipe dhe di t'i zbatoj rregullat e caktuara gramatikore gjatë të shprehurit me shkrim dhe me gojë. Në mënyrë të drejtë përdor fjalët e gjuhës standarde shqipe në komunikim.

Veprat letrare nga programi shkollor obligativ i vendos në kontekst jetësor. Nxjerr shenime të rëndësishme nga teksti letrar. Analizon tekstin dhe di me e arsyetuar me fakte mendimin dhe qëndrimet e tij lidhur me tekstin. Lexon rrjedhshëm dhe i reciton vargjet. Zgjedh vepra për lexim nga letërsia për fëmijë. Përdor mediat për qëllime të ndryshme (informim, nxënie, argëtim).

**Niveli i avansuar**

Harton tekst të shkruar apo të shprehur me gojë. Lexon dhe analizon në mënyrë kritike tekstet letrare dhe joletrare. Formëson tekste të shkurta konform me qëllimin e të folurit dhe i zbaton rregullat drejtëshkrimore. Tekstin e organizon në formë grafike. Është në gjendje që për tekstin të shpreh mendimin dhe qëndrimet e tij dhe t'i krahasoj me mendimet e të tjerëve.

Dallon të folurit lokal nga gjuha standarde shqipe. Dallon llojet dhe nënllojet e fjalëve të gjuhës standarde shqipe dhe kohët e foljeve. Analizon fjali sipas formës dhe kuptimit. Përdor gjuhën si një varg të mundësive që i shërbejnë gjatë të shprehurit.

Lexon, interpreton dhe vlerson veprat letrare nga programi shkollor i obliguar dhe zgjedhor si dhe veprat letrare jasht programit shkollor. Në mënyrë të pavarur i vëren problemet në veprën letrare. Paraqet gjykimin e vet për veprën letrare dhe e krahason me përvojën vetiake. Shpreh dashurinë dhe respektin për letërsinë dhe vlerat e kulturës kombëtare si dhe për kulturën e kombeve tjera. Përdor mediat për qëllime të ndryshme dhe krijon përmbajtje mediale. Viziton ngjarje kulturore të përshtatura moshës së tij.

Kompetenca specifike lëndore: Gjuhë

**Niveli themelor**

Përdor gjuhën standarde shqipe në komunikim; me anë të ndihmës dallon gjuhën standarde nga gjuha popullore (lokale); me anë të ndihmës zbaton rregullat e gjuhës standarde shqipe që ka të bëjë me tingujt dhe format e fjalëve dhee fjalive; drejt i përdor fjalët nga libri dhe lektyra në komunikim të përditshëm; dëgjon bashkëfolësin dhe i njeh rregullat themelore të zhvillimit të bisedës; harton tekst të shkurtë të shkruar apo të shprehur me gojë (me strukturë të thjeshtë); zotëron format themelore të komunikimit të nevojshëm për nevoja të përditshme; zotëron normën drejtëshkrimore në shembuj të thjeshtë.

**Niveli i mesëm**

Drejtë përdorë gjuhën standarde shqipe në komunikim; dallon gjuhën standarde nga ajo popullore (lokale) në të folur; gjatë të folurit dhe të shkruarit zbaton rregullat e caktuara gramatikore të cilat kanë të bëjnë me tingujt, format dhe llojet e fjalëve dhe fjalive të gjuhës standarde shqipe; zbaton normën drejtëshkrimore; formon mendimin e vet dhe e shfaq publikisht; përpilon tekst të folur dhe të shkruar; zotëron me teknikën e leximit, lexon tekstin me kuptim, nxjerr dhe interpreton të dhëna të rëndësishme nga teksti.

**Niveli i avansuar**

Zbaton normën e gjuhës standarde shqipe e cila ka të bëjë me tingujt, format e fjalës dhe fjalisë; dallon llojet e nënllojet e fjalëve të gjuhës standarde shqipe dhe kohët e foljeve; analizon fjalitë sipas formës dhe kuptimit; përdor gjuhën si varg i mundësive që i shërbejnë gjatë të shprehurit; përpilon tekst të thjeshtë të folur dhe të shkruar për përjetimin e veprës letrare, si dhe për temat nga jeta e përditshme dhe bota imagjinare; lexon dhe i analizon tekstet letrare dhe joletrare; tekstin e organizon në mënyrë grafike; shpreh mendimin dhe qëndrimin e vet në tekst dhe i krahason me mendimet e të tjerëve; fol qartë dhe bashkëbiseduesin e dëgjon me vëmendje, duke mirëkuptuar e respektuar mendimin e tjetrit.

Kompetenca specifike lëndore - Letërsi

**Niveli themelor**

Vëren karakteristikat themelore të tregimit, poezisë, fabulës, gjëegjëzës, lojërave teatrale, romanit për fëmijë; përgjigjet në pyetjet lidhur me ngjarjen e përshkruar, personazhin, situatën në tekstin letrar; përgjigjet në pyetjet lidhur me poezinë e lexuar; dallon temën e tekstit letrarë; dallon personazhet kryesore dhe dytësore; bën lexim korrekt të tekstit letrar; dallon tekstin letrarë nga ai joletrarë; zhvillon shprehi të leximit.

**Niveli i mesëm**

Në mënyrë të pavarur bën pyetjet pas leximit të tregimit e dëgjon përgjigjet e të tjerëve; bën lidhjen e personazheve me vendin e kohën e ngjarjes; përcakton vetitë themelore të personazhit sipas dukjes, sjelljes e të folurit; njeh ritmin dhe rimën, përsëritjen në vargje, strofë e poezi; ritregon përmbajtjen e pjesës së lexuar; paraqet rrjedhën e ngjarjes dhe personazhet e tregimit; nxjerr pjesët e tekstit që i kanë bërë më shumë përshtypje; dallon personazhet pozitive nga teksti dhe vëren veprimet pozitive dhe negative të tyre; rregullisht i paraqet nxënësve tjerë përzgjedhjen e tij për lexim.

**Niveli i avansuar**

Sqaron veprimet e personazheve dhe ngjarjeve në veprën letrare; rrëfen përmbajtjen e tregimit nga perspektiva e personazhit tjetër; paraqet e sqaron mendimin e vet për veprën letrare; bisedon me nxënësit tjerë lidhur me veçoritë e dalluara dhe vlerat në tekst, vëren vlerat jetësore pozitive; Thekson argumentet me të cilat mbështet mendimin personal; çdo herë lexon nga kënaqësia.

Standardet e përgjithshme të arritshmërisë - standardet arsimore për përfundimin e arsimimit të obliguar për lëndën Gjuhë Shqipe përmbajnë standardet e arritshmërisë për lëmenjtë: Gjuhë, Letësri dhe Kulturë gjuhësore. Në kuadër të çdo lëmi janë përshkruar kërkesat në tri nivele.

Me shprehjet vijuese është përshkruar çka di dhe për çka është aftësuar nxënësi në nivelin **themelor** në çdo lëmi.

**1. Lëmi i GJUHËS**

1.GJ.SH. 1.1.1. Me ndihmën e mësuesit bën dallimin në mes të gjuhës standarde dhe gjuhës popullore; don dhe respekton gjuhën e vet dhe respekton gjuhët tjera; gjuhën e urrejtjes e përjeton si dukuri negative.

1.GJ.SH. 1.1.2. Drejt i shqipton tingujt; vëren zanoret dhe bashkëtingëlloret në fjalë; dallon shqiptimin e rregullt nga shqiptimi i parregullt i tingullit; përdor normën letrare lidhur me alternacionet e tingujve; përcakton vendin e akcentit në fjali në shembuj më të thjesht.

1.GJ.SH. 1.1.3. Njeh llojet e fjalëve në fjali të thjeshta (emrat. përemrat, mbiemrat, numrat dhe foljet).

1.GJ.SH. 1.1.4. Njeh fjalët e ndryshueshme dhe të pandryshueshme dhe i emëron (tregon) llojet e fjalëve; njeh kategoritë gramatikore të fjalëve të ndryshueshme dhe kohët e foljeve (e kaluara, e tashmja dhe e ardhmja).

1.GJ.SH. 1.1.5. Dallon njësitë sintaksore (fjala, fjalia, teksti); emëron llojet e fjalive sipas funksionit komunikativ.

1.GJ.SH. 1.1.6. Di kuptimin e fjalëve, shprehjeve të rëndomta të cilat i hasë në tekstet shkollore dhe në komunikimin ditor dhe i përdor në mënyrë të drejtë; i njeh dukuritë leksike themelore (njëkuptimësia dhe shumëkuptimësia e fjalëve) dhe raportet leksike (sinonimia, homonimia dhe antonimia).

**2. Lëmi i LETËRSISË**

1.GJ.SH. 1.2.1. Njeh veprat letrare nga programi shkollor i obliguar; paraqet autorin dhe emërtimin e veprës së tij; mundet me ritregua përmbajtjen themelore të veprës, të paraqes temën themelore dhe motivin kryesor të veprës dhe t'i emëroj personazhet kryesore të saj.

1.GJ.SH. 1.2.2. Dallon llojet dhe format themelore të krijimtarisë letrare edhe atë: letërsinë gojore nga ajo e shkruar (aurotiale); veprën në prozë nga vepra në vargje; bën dallimin në mes të veprave të karakterit lirik, epik dhe dramaturgjik; dallon autorin e veprës letrare dhe naratorit.

1.GJ.SH. 1.2.3. Vëren elementet themelore të strukturës së veprës letrare artistike: tema, motivi, ngjarja, koha dhe vendi i ngjarjes së zhvilluar; rrëfen në vetën e parë dhe në vetën e tretë; përdor përshkrimin, monologun dhe dialogun; vëren rimën dhe dallon vargun e lirë dhe të lidhur.

1.GJ.SH. 1.2.4. Lexon me kuptim tekstin letrar; me ndihmën e mësuesit përgjigjet në pyetjet për tekstin dhe njeh veçoritë e tregimit, vjershës, përrallës, fabulës, gjëegjëzës, pjesës letrare, romanit për fëmijë.

1.GJ.SH. 1.2.5. Gjen idenë dhe porosinë e një teksti letrar të shkurtë nga programi shkollor i obliguar.

1.GJ.SH. 1.2.6. Rregullisht lexon vepra letrare nga programi shkollor i obliguar, duke përfituar shprehi për lexim.

**3. Lëmi i KULTURËS GJUHËSORE**

1.GJ.SH. 1.3.1. Zhvillon kulturën themelore të komunikimit (kulturën e të shprehurit, të dëgjuarit dhe respektimit të mendimit tjetër); flet qartë duke respektuar normën letraro - gjuhësore; lexon me zë dhe në heshtje tekste letrare dhe joartistike duke i kuptuar përmbajtjei e tyre; ritregon tekste më të shkurta.

1.GJ.SH. 1.3.2. Dëgjon me kuptim tekste të thjeshta të folura apo të lexuara, nxjerr të dhëna kyçe nga teksti; nxjerr fjalë të panjohura; nxjerr të dhënat kyçe nga teksti.

1.GJ.SH. 1.3.3. Lexon tekst të shkurtë me kuptim; dallon pjesët e tekstit; përgjigjet në pyetjet e parashtruara lidhur me tekstin dhe vëren kuptimin esencial të tekstit të lexuar.

1.GJ.SH. 1.3.4. Me ndihmën e mësuesit thurrë fjali të thjeshta të bazuara në përvojën dhe imagjinatën e vet; sipas planit dhe me ndihmën e mësuesit shkruan tekste të shkurta me strukturë të thjeshtë në harmoni me normat e drejtëshkrimit.

1.GJ.SH. 1.3.5. Me ndihmën e mësuesit di kuptimin e fjalëve dhe i përdorë në sintagma dhe fjali në situata të rëndomta të komunikimit.

1.GJ.SH. 1.3.6. Njeh lloje të ndryshme të mediave dhe përzgjedh përmbajtje mediale; dëgjon tregime të zëshme; shërbehet me mediat digjitale edukative përshtatur me moshën; arsyeton mendimin për përmbajtjet e zgjedhura mediale.

1.GJ.SH. 1.3.7. Me ndihmën e mësuesit përshkruan ngjarje kulturore; merr pjesë në ngjarje kulturore dhe veçon gjërat që i pëlqejnë apo nuk i pëlqejnë lidhur me ngjarjen kulturore.

Shprehjet vijuese përshkruajnë çka dhe për çka është aftësuar nxënësi në nivelin **mesatar** në çdo lëmi.

**1. Lëmi i GJUHËS**

1.GJ.SH. 2.1.1. Sqaron dallimin në mes të folurit lokal (popullor) dhe gjuhës standarde shqipe; vëren rëndësinë e mësimit të gjuhës standarde shqipe dhe ka raport pozitiv ndaj të folurit lokal (popullor).

1.GJ.SH. 2.1.2. Gjatë ritregimit përcjell konceptin dhe e mbështet me detaje; shpjegimin e përshtatë me komunikimin formal dhe joformal; përpilon tekst narrativ me përmbajtje të gjithanshme të përshtatur me moshën e tij.

1.GJ.SH. 2.1.3. Dallon zanoret dhe bashkëtingëlloret; disponon me dituri themelore lidhur me ndarjen e fjalëve në rrokje dhe i përdor ato në ndarjen e fjalës në fund të rreshtit.

1.GJ.SH. 2.1.4. Përcakton kategoritë gramatikore të fjalëve të ndryshueshme (gjinia dhe numri i emrave); në shembuj të caktuar përcakton kohën e foljes (e shkuara, e tashmja, e ardhmja); di t'i bartë foljet nga një kohë në tjetrën; dallon llojet e mbiemrave si dhe numrat themelor dhe rendor.

1.GJ.SH. 2.1.5. Dallon fjalitë e thjeshta dhe të zgjeruara; shkruan fjali të plota duke e ndryshuar rradhitjen e fjalëve në fjali; ndërron llojin e fjalisë; përfundon fjalinë e filluar.

1.GJ.SH. 2.1.6. Di kuptimin e fjalëve dhe të frazeologjizmave që paraqiten në tekstet letrare apo joletrare të dedikuara për fëmijë dhe i përdor në mënyrë të drejtë; shërbehet me fjalor dhe enciklopedi.

**2. Lëmi i LETËRSISË**

1.GJ.SH. 2.2.1. Veprat letrare nga programi shkollor i obligueshëm i përcakton në kontekstet themelore letrare (letërsia gojore / popullore / autoriale dhe lirike / epike / dramaturgjike); përshkruan karakterin dhe pamjen e jashtme të personazheve, si dhe raportet në mes të personazheve në tekstin arttistik.

1.GJ.SH. 2.2.2. Në interpretimin e veprës letrare nga programi shkollor i obliguar vëren dhe dallon llojet themelore letrare të cilave ato vepra i përkasin; dallon llojet letrare; këngën lirike dhe epike, baladën, përrallën, romanin, tregimin, fabulën, format e shkurta të letërsisë popullore (gjëegjëzat, fjalët e urta etj.).

1.GJ.SH. 2.2.3. Njeh rimën, vargun dhe strofën në këngën lirike; dallon narracionin nga përshkrimi dhe dialogu.

1.GJ.SH. 2.2.4. Përcakton rrjedhën e ngjarjeve në tekstin e lexuar, vetitë e personazeheve kryesore dhe personazheve të dorës së dytë dhe sjelljet e tyre; dallon të mirën nga e keqja; vëren kuptimin e transferuar të fjalëve në tekst.

1.GJ.SH. 2.2.5. Me dëshirë i viziton bibliotekat dhe në mënyrë të pavarur zgjedh vepra për lexim nga opusi i letërsisë së fëmijëve; di me udhëheqë ditar për librat e lexuar.

**3. Lëmi i KULTURËS GJUHËSORE**

1.GJ.SH. 2.3.1. Mundet me formulua mendimin e vet dhe atë t'a paraqes publikisht duke u shërbyer me gjuhën letrare; lexon në mënyrë shprehëse dhe deklamon tekste letrare artistike më të thjeshta; ritregon tekstin joartistik më të thjeshtë; me vëmendje dhe kuptim dëgjon leksionin.

1.GJ.SH. 2.3.2. Harton tekst më të ndërlikuar të folur apo të shkruar duke e shërbyer me përshkrim, rrëfim dhe shpjegim, në harmoni me temën e dhënë; harton tekst koherent lidhur me interpretimin e veprës letrare më të thjeshtë.

1.GJ.SH. 2.3.3. Shkruan me fjali të qarta; zbaton rregullat e drejtëshkrimit në shembuj më të thjeshtë; mundet që gjatë të shkruarit të veçoj titujt dhe nëntitujt, përmison gabimet e vërejtura në tekst.

1.GJ.SH. 2.3.4. Lexon tekste të thjeshta më të gjata për qëllime të ndryshme (informim, nxënie, zhvillim personal, përjetim estetik dhe dëfrim); zbaton strategjitë e leximit (hulumton informata të rëndësishme, ndërlidh tekstin me dituritë e mëparshme).

1.GJ.SH. 2.3.5. Kupton tekste më të gjata letrare dhe joartistike; veçon idetë kryesore të tekstit; krahason informatat themelore dhe idetë nga dy apo më tepër tekste; veçon pjesë të tekstit që nuk i kupton; analizon përshtatshmërinë e ilustrimit të lidhur me tekstin.

1.GJ.SH. 2.3.6. Bën vlerësime të teksteve letrare dhe joartistike më të thjeshta.

Shprehjet vijuese përshkruajnë çka di dhe për çka është aftësuar nxënësi në nivelin e **avansuar** në çdo lëmi.

**1. Lëmi i GJUHËS**

1.GJ.SH. 3.1.1. Në mënyrë të pavarur përshkruan të folurit lokal (popullor) dhe sqaron dallimin në mes të folurit popullor (lokal) dhe gjuhës standarde shqipe; vëren rëndësinë e nxënies së gjuhës standarde shqipe dhe ka raport pozitiv ndaj të folurit lokal (popullor).

1.GJ.SH. 3.1.2. Në mënyrë të pavarur bisedon dhe diskuton në harmoni me temën e dhënë apo të lirë duke i respektuar rregullat e sjelljes njerëzore.

1.GJ.SH. 3.1.3. Në mënyrë aktive dëgjon lloje të ndryshme të teksteve dhe shpreh mendimin dhe qëndrimet e tij për tekstin e dëgjuar dhe i krahason me mendimet e të tjerëve.

1.GJ.SH. 3.1.4. Di për llojet e emrave, emërton emrat e përveçëm dhe të përgjithshëm, mbiemrat: e nyjshëm dhe të panyjshëm, përemrat: vetorë, pronorë, të përgjithshëm; numrat themelor dhe rendor, njeh kategoritë gramatikore të foljeve dhe di me i shndërrua foljet nga infinitivi në kohë tjera.

1.GJ.SH. 3.1.5. I ka të qartë kuptimin e fjalëve dhe të frazeologjizmave që lajmërohen në tekstet letrare dhe shkencoro - popullore për fëmijë dhe i përdor drejtë; përcakton kuptimin e fjalëve dhe shprehjeve të panjohura varshmërisht nga konteksti i përdorimit të tyre.

1.GJ.SH. 3.1.6. Lexon tekstin me kuptim, dallon pjesët e tekstit, veçon shenimet qenësore nga teksti dhe interpreton kuptimin themelor të tekstit të lexuar.

1.GJ.SH. 3.1.7. Shkruan tekste me strukturë më të thjeshtë në harmoni me qëllimin e parashtruar.

**2. Lëmi i LETËRSISË**

1.GJ.SH. 3.2.1. Lexon vepra letrare të ndërlikueshmërisë mesatare nga programi shkollor i obliguar dhe zgjedhorë me shqyrtim kritik.

1.GJ.SH. 3.2.2. Sqaron veçoritë dhe sjelljet e personazheve duke përdorur tekstin; vëren elementet e veprës letrare të cilat në rradhë të parë i takojnë shprehjeve shkencore apo shprehjeve artistike (p.sh. arti figurativ, muzikë, teatër, film) dhe e analizon rolin e tyre në aspektin estetik.

1.GJ.SH. 3.2.3. Në mënyrë të pavarur interpreton vetitë gjuhësore, estetike dhe strukturore të veprës letrare nga programi shkollor obligativ dhe zgjedhor; ndanë, emëron dhe interpreton rolin e mjeteve shprehëse gjuhësoro - stilistike në shembuj më të ndërlikuar.

1.GJ. SH. 3.2.4. Bisedon me nxënësit tjerë për veçoritë dhe vlerat e dalluara të tekstit; vëren vlerat jetësore pozitive në tekst; paraqet dhe sqaron mendimet e veta duke i mbështetur me argumente.

1.GJ.SH. 3.2.5. Vet e përzgjedh literaturën sekondare në bibliotekë; di ta rekomandoj veprën letrare jashtë programit shkollor si dhe t'a arsyetoj pse ajo vepër i pëlqen (p.sh. nxjerr në pah personazhet interesante në tregim, botën e imagjinuar të romanit, lojën e fjalëve në poezi, situatat komike në tekstin dramatik); shpreh dashurinë dhe respektin për letërsinë dhe për vlerat e kulturës kombëtare dhe për kulturat e popujve tjerë.

1.GJ. SH. 3.2.6. Çdo ditë lexon nga kënaqësia, shërbehet me fjalore, enciklopedi dhe leksikone të fëmijëve.

**3. Lëmi i KULTURËS GJUHËSORE**

1.GJ.SH. 3.3.1. Dallon qëllime të ndryshme të folurit, dallon të folurit publik dhe privat, organizon të folurit sipas strukturës së thjeshtë: hyrje, pjesa e mesme, konkluza; shërbehet me fjalë të reja sipas temës së të folurit dhe situatës së komunikimit.

1.GJ.SH. 3.3.2. Dëgjon në mënyrë aktive lloje të ndryshme të teksteve; dallon dhe veçon fakte të ndryshme, të dhëna të ndryshme dhe detaje të rëndësishme nga teksti i dëgjuar; ritregon tekstin e dëgjuar për t'a kuptuar tërësinë e tekstit; paraqet mendim dhe qëndrime, shtron pyetje për tekstin e dëgjuar.

1.GJ.SH. 3.3.3. Lexon tekste për qëllime të ndryshme, të përshtatura moshës dhe zhvillimit gjuhësor; riformon tekstin letrar të lexuar; krijon përfundim të ri; ndërron veprimet e personazheve; shton personazhe të reja etj.

1.GJ.SH. 3.3.4. Me saktësi e përdor normën e drejtëshkrimit të gjuhës standarde shqipe të paraparë me programin shkollor.

1.GJ.SH. 3.3.5. Vëren ngjashmëritë dhe dallimet në mes të veprës letrare, shfaqjes teatrale dhe filmit të krijuar në bazë të veprës letrare; rregullisht, pa ndihmën e askujt lexon tekste në revistat për fëmijë.

1.GJ.SH. 3.3.6. Paraqet vërejtjet e veta, mendimet dhe përjetimet pas vizitës së një ngjarje kulturore duke e mbështetur mendimin me shembuj.